Бгыхэм зезыпщытхэм я зэфIэкIыр
Бгыхэм щызекIуэным зыхуэгъэхьэзырынымрэ абыхэм щыпсэунымкIэ «Терскол» базэм бадзэуэгъуэм и 31-м щыщIидзащ «Iуащхьэмахуэ и уэрдыхъу» («Эльбрусское кольцо») зыфIаща, дзэм къулыкъу щызыщIэхэм я зэхьэзэхуэхэр.
ПэкIур къыщызэIуахым.
Ипщэ Дзэ округым хыхьэ 49-нэ армэм и унафэщIым и къалэнхэр зыгъэзащIэ Генерал-майор Носулев Михаил.
Зэхьэзэхуэр зэрекIуэкIыр нэгузыужьт.
ГуфIэгъуэ зэхыхьэм ирырагъэхьэлIа гъэлъэгъуэныгъэр.
Зэпеуэу бгы нэкIум зезыпщытхэр.
«Къэрал зэхуаку дзэ джэгукIэхэр-2016» жыхуиIэм и зы Iыхьэу щыт мыпхуэдэ Iуэхугъуэр Урысей Федерацэм япэу щызэхашэ. Ираным, Къэзахъстаным, Китайм къикIа, ди къэралым щыщ зауэлIхэм я бжыгъэр псори зэхэту 90-м ноблагъэ.
Зэпеуэм и къызэгъэпэщакIуэхэм ар гуфIэгъуэ щытыкIэм тету къызэIуахащ. Ипщэ Дзэ округым хыхьэ 34-нэ бгылъэ мотострелковэ бригадэ щхьэ-хуэм и оркестрым хэтхэм къызэхуэсахэм я гукъыдэжыр зыIэт макъамэ нэжэгужэу зыбжанэ ягъэзэщIащ. Абы иужькIэ, УФ-м IэщэкIэ ЗэщIэузэда и Къарухэм Iэпкълъэпкъым зегъэужьынымрэ спортым-кIэ и управленэм и унафэ-щIым и къуэдзэ, судья нэхъыщхьэ, полковник Украинец Александр Iуащ-хьэмахуэ и Iэхэлъахэм щызэпеуэну къахуеблэгъахэм ехъуэхъуащ.
Зэхьэзэхуэхэм зэрыхуэхьэзырыр къагъэлъагъуэу, командэхэр, зыр адрейм яужь итрэ зэхэгъэщхьэхукIауэ, сэлэт лъэбакъуэкIэ утыкум къихьащ. ЗауэлIхэр сатыру иувыкIа иужькIэ, зэпеуэм зэрыщIрагъадзэм и нэщэнэу, абыхэм хъуэхъу псалъэ яжриIащ Ипщэ Дзэ округым епха 49-нэ армэм и командующэм и къалэнхэр зыгъэзащIэ, генерал-майор Носулев Михаил.
Тырныауз къалэм дэт ЩэнхабзэмкIэ унэм и сабий-къэфакIуэ гупым хэтхэм, лъэпкъ фащэ дахэхэмкIэ зэщыхуэпыкIа-хэм, зэрызыкъагъэлъэгъуар хьэщIэхэми бысымхэми щIэщыгъуэ ящыхъуащ. Ипщэ Дзэ округым уэрэдымрэ къафэмкIэ и ансамб-лым хэтхэми я зэфIэкI щагъэлъэгъуащ гуфIэгъуэ пэкIум. Абыхэм ягъэзащIэ уэрэд жьгъырухэм, я макъ шэщIахэм Iэгъуэблагъэр къызэщIагъаджэм хуэдэт.
ПэкIум и иужьрей Iыхьэм къэралиплIым я командэ хэхахэр зэкIэлъхьэужьу утым щикIукIащ, къызэрихьам хуэдэуи икIыжащ.
Зы сыхьэт дэкIри, зэхьэзэхуэхэм я япэ теплъэгъуэр щекIуэкIыну щIыпIэм псо-ри щызэхуэсыжащ. Бгы-Iуащхьэ пэлъытэу зэтрагъэува лъагапIэ гъэщIэрэщIар абы ипэкIэ куэдрэ къызэрамыгъэсэбэпами ихъуреягъкIэ хагъэбыдыхьа тетIысхьэпIэ щхъуэкIэплъыкIэхэр зэрыщIэрыпсми гу лъумытэнкIэ Iэмал иIэтэкъым. Гур хэзыгъахъуэт абдежым щызэхуэса цIыхухэм, зи зыгъэпсэхугъуэр Терскол щызыгъакIуэхэм, нэжэгужагъэу я нэгум къищыр зыхуэдизри, зэрызэпсалъэхэм уащIэдэIукIынри.
Журналистхэр а щIыпIэм дызэрыщыIа сыхьэт бжыгъэм къриубыдэу зи зэфIэкI зыгъэлъэгъуар Китаймрэ Къэзахъстанымрэ къикIахэрщ.
Урысейм и командитIым щыщу Уэгу-десант альпийскэ взводым зэрызыкъигъэлъэгъуам и зы пычыгъуи тлъэгъуати, джабэ IэрыщIым псом нэхърэ нэхъ псынщIэу дэпщеяри «къехуэх» къахэмыкIыу а зэпеуэм нэхъ щехъулIари Китайм къикIа бгырыкIуэхэращ.
— Зэхьэзэхуэхэр шыщхьэуIум и 13 пщIондэ екIуэкIынущ. Программэм хыхьэу, зауэлIхэр, я Iэщи фащи ящIыгъуу, махуитхум и кIуэцIкIэ Iуащхьэмахуэ ихъуреягъкIэ къекIуэкIынущ, абы дэкIынущ, джабэ нэкIухэм дэкIуей-къехыжми, километри 105-рэ зи кIыхьагъ гъуэгуанэ зэпачынущ, метр 3500-м нэбла-гъэ зи лъагагъ къурш тхыцIи 7-м щхьэдэхынущ, мылджейуэ 6 зэпаупщIынущ, къуэладжэхэм дэж псы къуейщIейуэ 5-м зэпрыкIынущ. А псоми гупжьей къэс трагъэкIуадэ зэманыр зыхуэдэр зэхьэзэхуэхэм кIэлъыплъ судьяхэм къапщытэнущ, — жиIащ УФ-м IэщэкIэ ЗэщIэузэда и Къарухэм Iэпкълъэпкъым зегъэужьынымрэ спортымкIэ и управленэм и унафэщI, полковник Боцман Олег.
Тхыгъэри сурэтхэри КЪУМАХУЭ Аслъэн ейщ.
